c0a3a8ac2e37dcafb9784de47419c6d2

Hej 

Jeg skriver her ind, da jeg er ved at blive sindssyg af mine forældre. De skal altid blande sig i mit liv. De tvinger mig hele tiden til noget, og hvis jeg ikke gør dem tilfredse med det, så kan de bare finde på at tage min mobil eller 200kr sådan lige pludselig. Jeg synes ganske enkelt ikke at det er fair, da det er min private telefon og MINE private penge, som man ikke bare lige kan tage.

Har forældre ret til at tvinge deres 14 årige barn med straf?

 
Forældre tager mine penge/telefon
=================================


ungzone.dk
2020.40

 Hej med dig,

  
Jeg kan godt forstå du er frustreret over, at dine forældre tager dine ting. I forhold til, om de må inddrage din telefon, så må de faktisk godt. Så længe du er umyndig (under 18 år), må dine forældre godt tage din telefon og endda kigge i den, hvis de er bekymrede for noget. Det står i forældreansvarsloven, og den betyder også, at de må blande sig i dine private sager - for dit eget bedste. 

Hvis du har fået pengene som gave eller gennem arv, må dine forældre ikke tage dem fra dig. Så vidt jeg kan læse mig frem til, gælder lommepenge ikke som gave, og de må derfor gerne tage dem. Dog er det sådan, at hvis du er over 15 år, og selv har tjent dine penge (gælder både for fritidsjob men også hvis du har tjent penge derhjemme for at gøre rent/slå græs/andet), er det dine penge, og dine forældre kan ikke tage dem. Dette gælder dog kun når du er over 15 år - ifølge loven. Her kan du også få din egen bankkonto, som dine forældre ikke har adgang til. 

Det er meget kringlet at finde ud af alt det her rent lovmæssigt, men uanset om de har ret til at gøre de ting eller ej, så tænker jeg det kunne være en god idé at snakke med dem om det, og fortælle dem, at du faktisk synes det er mega urimeligt. Tag det som en stille og rolig snak, og snak med dem om, hvad det får dig til at føle og snak eventuelt om, hvordan I kan undgå, at de gør sådan. Du har ret til privatliv og til at have dine ting i fred, og de skal have et ordentligt argument for at tage dine ting fra dig. 

Jeg håber du kunne bruge mit svar, og ellers er du altid velkommen til at skrive ind igen. 

Mange hilsner fra Regitze 

 